14.4.2023.
LV
Eiropas Savienības Oficiālais Vēstnesis
C 132/27 Otrdiena, 2022. gada 4. oktobris
6. aicina Komisiju nodrošināt pienācīgus resursus gan finansējuma, gan cilvēkresursu ziņā Centra izveidei un darbībai; aicina dalībvalstis nodrošināt vajadzīgos resursus piekļūstamības politikas īstenošanai un izpildei, tostarp izmantojot ES fondus; uzsver, ka ir nepieciešams pietiekams finansējums, lai īstenotu efektīvu publisko politiku pieejamības jomā, kā arī lai panāktu progresu attiecībā uz plašu jautājumu loku, piemēram, informētības palielināšanu ar komunikācijas pasākumiem, jo īpaši attiecībā uz organizācijām, kuras pārstāv personas ar invaliditāti, neredzamās invaliditātes atzīšanu un valstu invaliditātes karšu vai piekļūstamības standartu saskaņošanu;
Struktūra
7. aicina Komisiju izveidot sekretariātu un forumu, kas noteiks Centra darbības virzienu un vadīts Centra darbu; uzsver, ka forumam būtu jāgarantē to publiskā un privātā sektora ieinteresēto personu un tiesību subjektu līdzsvarota līdzdalība, kuriem ir atbilstoša pieredze piekļūstamības jomā; uzsver, ka būtu jānodrošina dzimumu līdzsvars; uzsver, ka ir jānodrošina personu ar invaliditāti pārstāvības organizāciju līdzdalība kā būtiska Centra darbības daļa, lai nodrošinātu augstāko iespējamo Centra darbību pārredzamību; uzskata, ka Centram būtu jāpublicē gada darba programma un forumā būtu jāiekļauj pārstāvji, kas izraudzīti no Eiropas Parlamenta deputātu vidus;
8. uzsver specifiskās problēmas, kas pastāv tādās konkrētās piekļūstamības politikas jomās kā būvētā vide, publiskais iepirkums, digitālās tehnoloģijas, plašsaziņas līdzekļi un kultūra, transports, jaunās tehnoloģijas un palīgtehnoloģijas, kā arī sabiedrībai brīvi pieejami produkti un pakalpojumi; aicina Komisiju izveidot specializētas ekspertu apakšgrupas konkrētās jomās; pauž pārliecību, ka šīm grupām būtu cieši jāsadarbojas ar Centru, dalībvalstīm, personām ar invaliditāti un šādas personas pārstāvošajām organizācijām, lai garantētu ar piekļūstamību saistīto tiesību aktu labāku novērtēšanu, īstenošanu, uzraudzību un izpildi;
9. aicina dalībvalstis izveidot valsts piekļūstamības centrmezglus, kuros varētu būt iekļauti kontaktpunkti un ekspertu spoguļgrupas, lai tie varētu cieši sadarboties ar Centru piekļūstamības tiesību aktu īstenošanā, uzraudzībā un izpildē; uzskata, ka valstu piekļūstamības centriem būtu jāveicina apmaiņa un koordinācija starp attiecīgajām ieinteresētajām personām un tiesību subjektiem, tostarp ekonomikas dalībniekiem, personu ar invaliditāti organizācijām un valstu iestādēm, kas atbildīgas par piekļūstamību un nozaru tiesību aktu īstenošanu; pauž pārliecību, ka Centra ekspertiem būtu jāsniedz norādījumi un apmācība visām attiecīgajām ieinteresētajām personām; uzskata, ka šādas grupas varētu palīdzēt rast tādus risinājumus piekļūstamības jomā, kuros ņemtas vērā valstu īpatnības;
Pilnvaras
10. uzskata, ka Centram vajadzētu būt centrmezglam, kas attiecīgajām ES iestādēm un struktūrām un tā dalībvalstīm, kad tās īsteno Savienības tiesību aktus, regulāri sniedz palīdzību un speciālās zināšanas saistībā ar piekļūstamības politiku un tehniskajām prasībām; uzskata, ka Centram būtu jāizveido un jākoordinē sadarbības satvars, kas sapulcinās attiecīgās dalībvalstu un Savienības struktūras un visas lietotāju grupas, jo īpaši organizācijas, kas pārstāv personas ar invaliditāti, pilsoniskās sabiedrības organizācijas, akadēmiskās aprindas, uzņēmumus un profesionāļus no visām piekļūstamības un patērētāju tiesību jomām, lai atbalstītu saskaņotu īstenošanu un izpildi visā ES, sniegtu norādījumus un apmācību un iedvesmotu politikas virzību un inovāciju dalībvalstu un ES līmenī, tostarp apzinot paraugpraksi un apmainoties ar to starp nozarēm, kā arī izstrādājot instrumentus, kuru mērķis ir atvieglot Savienības tiesību aktu īstenošanu; turklāt uzskata, ka Centrs varētu veicināt sadarbību starp iepriekš minētajām struktūrām un organizācijām, kurās iesaistītas ļoti novatoriskas ieinteresētās personas, lai veicinātu palīgtehnoloģiju attīstību; uzskata, ka Centram būtu arī jāsniedz konsultācijas, tostarp pamatnostādnes, attiecīgajām ES iestādēm un struktūrām un tā dalībvalstīm par iekšējo piekļūstamības politiku un praksi;
11. uzsver potenciālos ieguvumus, ko Centrs varētu sniegt, atbalstot Komisijas darbu, cita starpā apzinot un palīdzot novērst nepilnības un neatbilstības spēkā esošajos tiesību aktos, sniedzot politikas ieteikumus piekļūstamības tiesību aktu atjaunināšanai un izstrādei, piekļūstamības integrēšanai visās attiecīgajās politikas jomās, kas ir dažādu Komisijas ģenerāldirektorātu pakļautībā, tostarp konstatējot jomas, kurās piekļūstamība jāuzlabo, īstenojot projektus, kas pēta inovatīvus veidus, kā nodrošināt piekļūstamību, palīdzot izstrādāt piekļūstamības tehniskās specifikācijas un atbalstot ES aģentūras un struktūras ar piekļūstamību saistītos jautājumos;